CELEX: 52018PC0486
Language: hu
Date: 2018-06-21
Title: Javaslat A TANÁCS VÉGREHAJTÁSI HATÁROZATA Magyarországnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról

EURÓPAI BIZOTTSÁG
            Brüsszel, 2018.6.21.
            COM(2018) 486 final
            2018/0260(NLE)
            Javaslat
            A TANÁCS VÉGREHAJTÁSI HATÁROZATA
            Magyarországnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv
                  1
                (a továbbiakban: héairányelv) 395. cikkének (1) bekezdése értelmében a Tanács, a Bizottság javaslata alapján, bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               A Bizottságnál 2017. november 13-án iktatott levelében Magyarország engedélyt kért a héairányelv 287. cikkétől eltérő intézkedés bevezetésére, annak érdekében, hogy héamentességet biztosíthasson a 48 000 EUR-t meg nem haladó éves árbevétellel rendelkező adóalanyoknak.
            
            
               A héairányelv 395. cikke (2) bekezdésének megfelelően a Bizottság 2018. február 6-án kelt levelében tájékoztatta a többi tagállamot Magyarország kérelméről. A Bizottság 2018. február 7-én kelt levelében értesítette Magyarországot arról, hogy birtokában van a kérelem elbírálásához szükséges valamennyi információnak.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv XII. címének 1. fejezete lehetővé teszi a tagállamok számára, hogy a kisvállalkozásokra vonatkozóan különös szabályozásokat alkalmazzanak, így többek között adómentességet nyújtsanak a bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, és következésképpen nem is vonhat le előzetesen felszámított hozzáadottérték-adót.
            
            
               A héairányelv 287. cikkének 12. pontja értelmében Magyarország a héa alóli mentességet biztosíthat azoknak az adóalanyoknak, amelyek éves árbevétele nem éri el 35 000 EUR nemzeti valutában kifejezett, a csatlakozás napján érvényes átváltási árfolyamon számított ellenértékét. Magyarország a mentességi értékhatár felemelését kéri 35 000 EUR-ról 48 000 EUR-ra 2019. január 1-jétől. 
            
            
               A Magyarország által szolgáltatott információk alapján a mentességi értékhatár 35 000 EUR-ról 48 000 EUR-ra emelése növelné azon kisvállalkozások számát, amelyekre pozitív hatást gyakorolhatna az adminisztratív terhek és a jogszabályoknak való megfeleléssel összefüggő költségek csökkenése. Ezenfelül, mivel ez az értékhatár össze lenne hangolva a jövedelemadó értékhatárával, a kisvállalkozásokra teljes mértékben egyszerűsített adószabályozás vonatkozna.
            
            
               Figyelemmel arra, hogy a gazdasági növekedés folyamatos jövedelemnövekedést eredményezett, Magyarország szerint indokolható a személyes mentességi értékhatár növelése. 
            
            
               Az értékhatárt meg nem haladó éves árbevétellel rendelkező adóalanyoknak továbbra is lehetőségük lesz héanyilvántartásba vetetni magukat.
            
            
               Figyelemmel arra, hogy Magyarország felhatalmazással rendelkezett arra, hogy mentesítse a héafizetés alól a legfeljebb 35 000 EUR éves árbevétellel rendelkező héaalanyokat, és elvégezte a helyzet újraértékelését, elfogadhatónak tűnik egy magasabb küszöbérték. Ennélfogva javasolt Magyarország számára engedélyezni a kkv-k mentességi értékhatárának 35 000 EUR-ról 48 000 EUR-ra emelését 2021. december 31-ig vagy addig a napig, amelytől kezdve a tagállamoknak bármely, a 2006/112/EK irányelvnek a kisvállalkozásokra vonatkozó különös szabályozást érintő 281–294. cikkét módosító irányelv alapján elfogadandó nemzeti rendelkezést kell alkalmazniuk.
            
            
               •Összhang a szabályozási terület jelenlegi rendelkezéseivel
            
            
               Más tagállamok is kaptak már felhatalmazást hasonló eltérések alkalmazására. Luxemburg
                  2
                30 000 EUR-s értékhatárra, Lengyelország
                  3
                és Észtország
                  4
                40 000 EUR-s értékhatárra, Olaszország
                  5
                65 000 EUR-s értékhatárra, Horvátország
                  6
                45 000 EUR-s értékhatárra, Lettország
                  7
                40 000 EUR-s értékhatárra, Románia
                  8
                pedig 88 500 EUR-s értékhatárra kapott felhatalmazást. 
            
            
               A héairányelvtől való eltéréseket minden esetben időbeli korlátokhoz kell kötni, hogy lehetőség legyen hatásaik értékelésére. Mindemellett a héairányelv kisvállalkozásokra vonatkozó különös szabályozást tartalmazó 281–294. cikke jelenleg éppen felülvizsgálat tárgyát képezi. A héára vonatkozó cselekvési tervben
                  9
                és a Bizottság 2017. évi munkaprogramjában
                  10
                rögzítetteknek megfelelően nemrégiben sor került a kkv-szabályozásra vonatkozó bizottsági javaslat
                  11
                benyújtására.
            
            
               Ennélfogva javasolt az eltérő intézkedés engedélyezése és az értékhatár növelése 2021. december 31-ig vagy addig az időpontig, amelytől kezdve a tagállamoknak bármely, a 2006/112/EK irányelv 281-294. cikkét módosító irányelv alapján elfogadandó nemzeti rendelkezést kell alkalmazniuk. 
            
            
               •Összhang az Unió egyéb szakpolitikáival
            
            
               Az intézkedés összhangban áll az Uniónak a „»Gondolkozz előbb kicsiben!« Európai kisvállalkozói intézkedéscsomag: »Small Business Act«” című bizottsági közleményben
                  12
                rögzített, kisvállalkozásokkal kapcsolatos célkitűzéseivel. Ez a közlemény arra kéri a tagállamokat, hogy a jogszabályok kidolgozása során vegyék figyelembe a kkv-k sajátosságait, és e célból egyszerűsítsék a meglévő szabályozási környezetet.
            
            
               2.JOGALAP, SZUBSZIDIARITÁS ÉS ARÁNYOSSÁG
            
         
         
            
               •Jogalap
            
            
               A héairányelv 395. cikke. 
            
            
               •Szubszidiaritás (nem kizárólagos hatáskör esetén) 
            
            
               
                  Tekintettel a héairányelv azon rendelkezésére, amelyre a javaslat épül, a szubszidiaritás elve nem alkalmazható.
               
            
            
               •Arányosság
            
            
               
                  A határozat engedélyt ad egy tagállam számára annak saját kérelme alapján, kötelezettséget tehát nem keletkeztet.
               
            
            
               Tekintettel az eltérés hatályának korlátozott mivoltára, a különös intézkedés arányban áll a kitűzött céllal, vagyis a további kis adóalanyokat, illetve az adóhatóságot érintő egyszerűsítéssel.
            
            
               •A jogi aktus típusának megválasztása
            
            
               Javasolt aktus: tanácsi végrehajtási határozat.
            
            
               A 2006/112/EK tanácsi irányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               A javaslat alapját a Magyarország által benyújtott kérelem képezi, és az csak ezt a tagállamot érinti.
            
            
               •Szakértői vélemények beszerzése és felhasználása
            
            
               Külső szakértők bevonására nem volt szükség.
            
            
               •Hatásvizsgálat
            
            
               
                  A tanácsi végrehajtási határozatra irányuló javaslat felhatalmazza Magyarországot arra, hogy 2019. január 1-jétől héamentességet biztosítson azon adóalanyok számára, amelyek éves árbevétele nem haladja meg a 48 000 EUR-t. Az értékhatárt meg nem haladó árbevétellel rendelkező személyeknek nem kell héanyilvántartásba vetetni magukat, ezért az intézkedés következményeként csökkenni fognak az adminisztratív terheik, mivel nem kell héanyilvántartásokat vezetniük vagy héabevallást benyújtaniuk. 
               
            
            
               Magyarország szerint a 48 000 EUR-ban meghatározott értékhatár nem fog jelentősen kihatni a héabevételek beszedésére. Körülbelül 32 000 adóalanyt fog érinteni, ez az összes adóalany 10 %-a. Amennyiben valamennyi jogosult kihasználná a felemelt értékhatárt, ez a héabevétel elhanyagolható, 0,52–0,65 %-os csökkenésével járna.
            
            
               4.KÖLTSÉGVETÉSI VONZATOK
            
            
               A javaslatnak nincsenek az uniós költségvetést érintő vonzatai, mert Magyarország az 1553/89/EGK, Euratom tanácsi rendelet 6. cikkének megfelelően kompenzációs számítást fog végezni.
            
         
         
            
               5.EGYÉB ELEMEK
            
            
               A javaslat hatályvesztésre vonatkozó rendelkezést tartalmaz.
            
            
               2018/0260 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Magyarországnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  13
                és különösen annak 395. cikke (1) bekezdésének első albekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 287. cikkének 12. pontja alapján Magyarország a hozzáadottérték-adó (héa) alóli mentességet biztosíthat azoknak az adóalanyoknak, amelyek éves árbevétele nem haladja meg 35 000 EUR nemzeti valutában kifejezett, a csatlakozás napján érvényes átváltási árfolyamon számított ellenértékét.
            
            
               (2)A Bizottságnál 2017. november 13-án iktatott levelében Magyarország engedélyt kért a 2006/112/EK irányelv 287. cikkének 12. pontjától eltérő különös intézkedés bevezetésére, annak érdekében, hogy a mentességi értékhatárt 48 000 EUR-ra emelje. A szóban forgó különös intézkedés révén az említett adóalanyok mentesülnének a 2006/112/EK irányelv XI. címének 2–6. fejezetében rögzített héakötelezettségek egy része vagy összessége alól.
            
            
               (3)A kisvállalkozások által igénybe vehető különös szabályozásra vonatkozó, a 2006/112/EK irányelv 281–294. cikkében meghatározott magasabb értékhatár egyszerűsítési intézkedés, mivel jelentősen csökkentheti a kisvállalkozások héával kapcsolatos kötelezettségeit.
            
            
               (4)A 2006/112/EK irányelv 395. cikke (2) bekezdésével összhangban a Bizottság 2018. február 6-án kelt leveleiben tájékoztatta a többi tagállamot Magyarország kérelméről. A Bizottság 2018. február 7-én kelt levelében értesítette Magyarországot arról, hogy birtokában van a kérelem elbírálásához szükséges valamennyi információnak.
            
            
               (5)A kérelmezett eltérés összhangban áll a „Gondolkozz előbb kicsiben!” Európai kisvállalkozói intézkedéscsomag: „Small Business Act” című, 2008. június 25-i bizottsági közlemény
                  14
                szakpolitikai célkitűzéseivel.
            
            
               (6)Mivel Magyarország várakozásai szerint a megnövelt értékhatár következtében csökkenni fognak a kisvállalkozások héakötelezettségei és ezáltal az adminisztratív terheik és a jogszabályoknak való megfeleléssel összefüggő költségeik is, Magyarországot fel kell hatalmazni a különös intézkedés meghatározott ideig történő alkalmazására. A kisvállalkozásokra vonatkozó különös szabályozás opcionális, így az adóalanyok továbbra is dönthetnek az általános héaszabályozás alkalmazása mellett. 
            
            
               (7)Mivel a 2006/112/EK irányelv – a kisvállalkozásokra vonatkozó különös szabályozást tartalmazó – 281–294. cikkének felülvizsgálata jelenleg zajlik, lehetséges, hogy az eltérés időbeli hatályának 2021. december 31-i lejárta előtt hatályba lép egy e cikkeket módosító irányelv, amely olyan dátumot ír elő, amelytől kezdve a tagállamoknak nemzeti rendelkezéseket kell alkalmazniuk. Ebben az esetben e határozat a továbbiakban nem alkalmazandó.
            
            
               (8)A Magyarország által szolgáltatott információk alapján a megnövelt értékhatár a végső fogyasztói szinten beszedett magyarországi adóbevétel teljes összegét csak elhanyagolható mértékben fogja befolyásolni.
            
            
               (9)Az eltérés nem érinti az Unió hozzáadottérték-adóból származó saját forrásait, mivel Magyarország az 1553/89/EGK, Euratom tanácsi rendelet
                  15
                6. cikkével összhangban kompenzációs számítást fog végezni,
            
         
         
            
               ELFOGADTA EZT A HATÁROZATOT: 
            
            
               1. cikk
            
            
               A 2006/112/EK irányelv 287. cikkének 12. pontjától eltérve Magyarország felhatalmazást kap arra, hogy héamentességet biztosítson azoknak az adóalanyoknak, amelyek éves árbevétele nem haladja meg 48 000 EUR nemzeti valutában kifejezett, a csatlakozás napján érvényes átváltási árfolyamon számított ellenértékét. 
            
            
               2. cikk
            
            
               E határozatot 2019. január 1-jétől kell alkalmazni, az alábbiak közül a korábbi napig:
            
            
               a)
                     2021. december 31.;
            
            
               b)
                     az a nap, amelytől kezdve a tagállamoknak bármely, a 2006/112/EK irányelvnek a kisvállalkozásokra vonatkozó különös szabályozást érintő 281–294. cikkét módosító irányelv alapján elfogadandó nemzeti rendelkezést kell alkalmazniuk.
            
            
               3. cikk
            
            
               Ennek a határozatnak Magyarország a címzettje. 
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        A Tanács (EU) 2017/319 végrehajtási határozata (2017. február 21.) Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról (HL L 47., 2017.2.24., 7. o.). 
               
               
                  
                     (3)
                  
                        A Tanács (EU) 2016/2090 végrehajtási határozata (2016. november 21.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról szóló 2009/790/EK határozat módosításáról (HL L 324., 2016.11.30., 7. o.).
               
               
                  
                     (4)
                  
                        A Tanács (EU) 2017/563 végrehajtási határozata (2017. március 21.) az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 80., 2017.3.25., 33. o.).
               
               
                  
                     (5)
                  
                        A Tanács (EU) 2016/1988 végrehajtási határozata (2016. november 8.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról szóló 2013/678/EU végrehajtási határozat módosításáról (HL L 306., 2016.11.15., 11. o.).
               
               
                  
                     (6)
                  
                        A Tanács (EU) 2017/1768 végrehajtási határozata (2017. szeptember 25.) a Horvát Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról (HL L 250., 2017.9.28., 71. o.).
               
               
                  
                     (7)
                  
                        A Tanács (EU) 2017/2408 végrehajtási határozata (2017. december 18.) a Lett Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 342., 2017.12.21., 8. o.).
               
               
                  
                     (8)
                  
                        A Tanács (EU) 2017/1855 végrehajtási határozata (2017. október 10.) Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 265., 2017.10.14., 19. o.).
               
               
                  
                     (9)
                  
                        A Bizottság közleménye az Európai Parlamentnek, a Tanácsnak és az Európai Gazdasági és Szociális Bizottságnak egy, a héára vonatkozó cselekvési tervről. Úton egy egységes uniós héaövezet felé – új döntések szükségeltetnek (Brüsszel, 2016. április 7., COM(2016)148 final).
               
               
                  
                     (10)
                  
                        A Bizottság 2017. évi munkaprogramja: Építsünk olyan Európát, amely védelmet nyújt, eszközöket ad polgárai kezébe és garantálja a biztonságot (Strasbourg, 2016. október 25., COM(2016)710 final).
               
               
                  
                     (11)
                  
                        Javaslat: a Tanács irányelve a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról, 2018. január 18., COM(2018) 21 final.
               
               
                  
                     (12)
                  
                        COM(2008) 394., 2008. június 25.
               
               
                  
                     (13)
                  
                        HL L 347., 2006.12.11., 1. o.
               
               
                  
                     (14)
                  
                        A Bizottság Közleménye a Tanácsnak, az Európai Parlamentnek, az Európai gazdasági és Szociális bizottságnak és a Régiók Bizottságának – „Gondolkozz előbb kicsiben!” Európai kisvállalkozói intézkedéscsomag: „Small Business Act”, Brüsszel, 2008.6.25., COM(2008)394 végleges. 
               
               
                  
                     (15)
                  
                        A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).